Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 477/11/8802	Košice I, 3.2.2012
EEČ : 2-63-17-2012

U Z N E S E N I E

Trestná vec:	obvinený XXXXX 
Zločin:	vydieranie podľa § 189 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice I
Rozhodnutie:
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
že v Košiciach na ul. Magurskej a inde v presne nezistenej dobe od roku 1998 do roku 2003 vo viacerých prípadoch pod hrozbou násilia žiadal od XXXXX zaplatenie sumu vo výške XXXXXktoré mu mal dlhovať
Právna veta:
lebo je trestné stíhanie neprípustné podľa § 9 odsek 1 písmeno a
Odôvodnenie:
	Uznesením vyšetrovateľa Okresného riaditeľstva PZ, XXXXX sp. zn. ORP-1751/1-OVK-KE-2011 zo dňa 22.08.2011 bolo začaté trestné stíhanie a následne uznesením zo dňa 30.09.2011 bolo vznesené obvinenie XXXXX za zločin vydierania podľa § 189 ods. 1 Trestného zákona. 

V priebehu vyšetrovania vyšlo najavo, že obvinený XXXXX sa mal dopustiť skutku v období od roku 1998 do roku 2003. 

Zločinu vydierania podľa § 189 ods. 1 Trestného zákona ( súčasná právna úprava )
sa dopustí ten, kto iného násilím, hrozbou násilia alebo hrozbou inej ťažkej ujmy núti, aby niečo konal, opomenul alebo trpel a potrestá sa odňatím slobody na jeden až päť rokov.

	Trestného činu vydierania podľa § 235 ods. 1 Trestného zákona, účinného do 31.12.2005 ( právna úprava v čase spáchania skutku ) sa dopustí ten,  kto iného násilím,  hrozbou násilia alebo hrozbou inej ťažkej ujmy núti, aby niečo konal, opomenul alebo trpel, potresce sa odňatím slobody až na tri roky.

	Konanie obvineného XXXXX je potrebné kvalifikovať podľa Trestného zákona účinného v čase spáchania skutku ako trestný čin vydierania podľa § 235 ods. 1 Trestného zákona, účinného do 31.12.2005. 

	Podľa § 67 ods. 1 písm. d / Trestného zákona, účinného do 31.12.2005 trestnosť činu zaniká uplynutím premlčacej doby, ktorá je päť rokov, ak je horná hranica trestnej sadzby odňatia slobody viac ako jeden rok.

	V danom prípade na základe vyššie uvedeného došlo k premlčaniu trestného činu dňa 31.12.2008.

Podľa § 215 ods. 1 písm. d / Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

	Podľa § 9 ods. 1 písm. a / Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.  

	S poukazom na všetky uvedené skutočnosti, je zrejmé, že došlo k premlčaniu trestného stíhania obvineného XXXXX a preto bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. d /  s použitím § 9 ods. 1 písm. a / Trestného poriadku zastaviť.   

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Krajskú prokuratúru v Košiciach
prostredníctvom tunajšej prokuratúry. Sťažnosť má odkladný účinok. 

Mgr. Jozef Stanko
prokurátor